  Виталий Пронин Венгриын фин-угор фестивальын.Элькунысьтымы Данъян пул вылэ пыртэмын Кизнер ёросысь «Бызара уӵыпиос» ансамбльлэн кивалтӥсез Геннадий Бускин.Кизнер ёросысь  Бызараысь (Кармыжысь) арганчиослэсь калык ансамбльзэс быдэс шаерамы тодо. Кылдытӥз но кивалтэ соин Арвазь-Пельга гуртын вордскем Геннадий Бускин. Ижысь культурая училищеын тодон-валан люкан вакытаз та гуртын практиказэ ортчыкуз ини, Геннадий Бускин мылкыд кариз пиналъёсты арганэн шудыны дышетыны. Кружок 1980-тӥ арын пӧрмиз «Бызара уӵыпиос» ансамбльлы.- Азьло аръёсы татын пӧртэм аресъем пиос-воргоронъёс шудӥзы. Али тросгес пиналъёс ветло. Туннэ нуналлы 6-ез пиос зол шудо, кылем арын 5-ез бадӟым будӥзы но кошкизы ини. Туэ нырысьсэ 7 нылъёс лыктӥзы. Ансамбльмы школае люкаськылэ. Ас вакытаз школамы 1 миллион манет грант утӥз вал, со коньдонэн 10 арган басьтӥзы. Соин ик инструментъёслы ум ёрмиське, - шуэ Геннадий Бускин.Ансамбльлэн вормонъёсыз, дипломъёсыз туж трос. Кылсярысь, туэ гужем Москваын ортчем калык творчествоя «Асьмеос - Россия» нылпи фестивальын 2-тӥ степенё лауреат луизы. 13-тӥ шуркынмонэ Бызараысь егит арганчиос лыктозы Иже. Калык творчествоя юртын ортчоз удмурт культурая 3-тӥез «Даур гур» фестиваль-конкурс. Гала-концертын Кизнер ёросысь усточиос шудозы лымшор удмуртъёслэсь эктон гуръёссэс.Нош 3-тӥ ноябре Г. Бускинэз Удмуртилэн Тӧроез дорын сӥлы карозы.Галина Семёнова Теги: лулчеберет  